Author: administrator
Last saved by: tomeckovaa
Company: Abyss

Predkladacia správa

Návrh nariadenia vlády Slovenskej republiky o zrušení Vojenského obvodu Javorina sa predkladá na základe uznesenia vlády Slovenskej republiky č. 548 z 29. mája 2002. Uvedeným uznesením vláda Slovenskej republiky schválila materiál „Návrh na majetkové vyrovnanie vo Vojenskom obvode Javorina“ a uložila ministrovi obrany Slovenskej republiky predložiť na rokovanie vlády Slovenskej republiky v termíne do 30. júna 2006 návrh nariadenia vlády Slovenskej republiky na zrušenie Vojenského obvodu Javorina  k 31. decembru 2006, vrátane návrhu rozdelenia  a začlenenia jeho územia do katastrálnych území susedných obcí. 
V nadväznosti na prijatie zákona č. 267/2006 Z. z., ktorým sa mení a dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“), Ústavný súd Slovenskej republiky rozhodol 18. októbra 2006 o prijatí návrhov na začatie konania o súlade § 2 ods. 7, 8, 9 a § 2a ods. 6 a 7 zákona o obecnom zriadení s viacerými ustanoveniami Ústavy Slovenskej republiky a zároveň o pozastavení účinnosti týchto ustanovení zákona o obecnom zriadení. Ustanovenie § 2 ods. 9 zákona o obecnom zriadení posudzované Ústavným súdom Slovenskej republiky upravovalo obnovu zaniknutej obce Ľubické Kúpele a jej majetkových pomerov a malo vplyv na rozdelenie územia Vojenského obvodu Javorina do území susedných obcí. Podľa názoru Ústavného súdu Slovenskej republiky aplikáciou tohto ustanovenia pred rozhodnutím Ústavného súdu Slovenskej republiky by mohlo dôjsť k vážnemu nenapraviteľnému následku. 
Ústavný súd Slovenskej republiky 9. septembra 2009 rozhodol, že predmetné ustanovenie zákona o obecnom zriadení nie je v súlade s čl. 1 ods. 1 Ústavy Slovenskej republiky (nález bol publikovaný v Zbierke zákonov Slovenskej republiky 9. decembra 2009 pod č. 511/2009 Z. z.). Novela zákona o obecnom zriadení, ktorá vypúšťa predmetné ustanovenie tvoriace legislatívnu prekážku zrušenia Vojenského obvodu Javorina, nadobudla účinnosť 1. apríla 2010. 
V súvislosti s prijatím zákona č. 267/2006 Z. z. predseda vlády Slovenskej republiky zmenil listom z 27. septembra 2006 termín predloženia návrhu nariadenia vlády na rokovanie vlády Slovenskej republiky, a to do troch mesiacov od nadobudnutia účinnosti novely zákona o obecnom zriadení. Materiál sa predkladá v termíne určenom predsedom vlády Slovenskej republiky a termíne uvedenom v Harmonograme prípravy spracovania, predloženia a prerokovania návrhu nariadenia vlády Slovenskej republiky o zrušení Vojenského obvodu Javorina, ktorý vláda Slovenskej republiky vzala na vedomie na svojom rokovaní 24. marca 2010. 
Cieľom návrhu nariadenia vlády je podľa § 4 ods. 2 zákona č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov (ďalej len „zákon o vojenských obvodoch“) zrušiť Vojenský obvod Javorina, ktorý sa nachádza v okrese Kežmarok, rozdeliť a začleniť jeho územie do území susedných obcí podľa hraníc pôvodných katastrálnych území obcí, z ktorých bol vojenský obvod zriadený. 
Vojenský obvod Javorina vznikol 1. januára 1953 podľa zákona č. 169/1949 Zb. o vojenských obvodoch z častí katastrálnych území dvadsiatichdvoch obcí a z celých katastrálnych území štyroch obcí spišského regiónu. Obce, ktorých celé katastrálne územie bolo zahrnuté do územia vojenského obvodu, jeho zriadením zanikli. Počas existencie vojenského obvodu neboli jeho hranice upravované. Katastrálne územia zaniknutých obcí sa navrhujú začleniť do území susedných obcí ako samostatné katastrálne územia s pôvodnými historickými názvami. 
Dotknuté obce vyjadrili súhlas s návrhom začlenenia územia zrušeného vojenského obvodu do územia ich obce podľa zákona o vojenských obvodoch. 
Zrušenie Vojenského obvodu Javorina nemá vplyv na zmenu vlastníckych vzťahov k nehnuteľnostiam nachádzajúcim sa na jeho území, ani na proces riešenia reštitučných nárokov oprávnených osôb, okrem prípadu zmeny správcu majetku vo vlastníctve štátu (napr. zo zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov). V tomto prípade dôjde k prechodu právnej agendy súvisiacej s riešením reštitučných nárokov na nového správcu.
             Úlohy obrany štátu plnené na území Vojenského obvodu Javorina sa už v súčasnosti zabezpečujú na územiach ostatných vojenských obvodov a na územiach určených pre potreby obrany štátu, prípadne sú zabezpečované v zahraničí. 
Vplyv návrhu nariadenia vlády na verejné financie, životné prostredie, zamestnanosť a podnikateľské prostredie ako aj  ekonomický vplyv návrhu nariadenia sú uvedené v doložke vplyvov. 
Návrh nariadenia vlády je v súlade s Ústavou Slovenskej republiky, so zákonmi a s ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. 
 Návrh nariadenia vlády bol predmetom medzirezortného pripomienkového konania od 20. apríla 2010 do 28. apríla 2010; prehľad uplatnených pripomienok je uvedený vo vyhodnotení pripomienkového konania. K návrhu nariadenia vlády boli uplatnené aj hromadné pripomienky, ktoré sa týkali obnovenia obce Ľubické Kúpele. Hromadné pripomienky podporili prostredníctvom Portálu právnych predpisov tri osoby a podľa podkladov doručených po skončení medzirezortného pripomienkového konania 488 osôb. 
Neexistujú prekážky na sprístupnenie materiálu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov a podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.  	Legislatívna rada vlády Slovenskej republiky prerokovala návrh nariadenia vlády 11. mája 2010 a odporučila ho vláde Slovenskej republiky schváliť. Materiál sa predkladá na rokovanie vlády Slovenskej republiky bez rozporov.